b'\n_START_ARTICLE_\nEmil M\xc5\x82ynarski\n_START_SECTION_\nBiografija\n_START_PARAGRAPH_\nGim\xc4\x97 1870\xc2\xa0m. liepos 18 d. Kybartuose. B\xc5\xabdamas 10 met\xc5\xb3 prad\xc4\x97jo mokytis groti smuiku Sankt Peterburgo konservatorijoje. Tolimesnes muzikos studijas t\xc4\x99s\xc4\x97 pas gars\xc5\xb3 to meto vengr\xc5\xb3 smuikinink\xc4\x85 Leopold\xc4\x85 Auer\xc4\xaf. Kompozicijos mok\xc4\x97si pas rus\xc5\xb3 kompozitori\xc5\xb3 Anatolij\xc5\xb3 Liadov\xc4\x85, o instrumentuot\xc4\x99 pas Nikolaj\xc5\xb3 Rimsk\xc4\xaf-Korsakov\xc4\x85. _NEWLINE_Mlynarskis studij\xc5\xb3 metu i\xc5\xa1siskyr\xc4\x97 talentu ir ypatingu muzikalumu, tod\xc4\x97l tik baigusiam studijas i\xc5\xa1 karto buvo pasi\xc5\xablyta groti antruoju smuiku Leopoldo Auerio stygini\xc5\xb3 kvartete. Nuo 1890 m. prad\xc4\x97jo smuikininko karjer\xc4\x85, \xc5\xa1alia muzikavimo kvartete sek\xc4\x97 daugyb\xc4\x97 koncertini\xc5\xb3 kelioni\xc5\xb3 Peterburge, Minske, Gardine, Kaune, Vilniuje, Kijeve, Odesoje, Var\xc5\xa1uvoje, Berlyne, Leipcige, Magdeburge, Hanoveryje, Manheime, Augsburge ir Londone. _NEWLINE_1893 m. tapo muzikos mokytoju Odesos muzikos mokykloje. 1895 m. ved\xc4\x97 On\xc4\x85 Grincevi\xc4\x8di\xc5\xabt\xc4\x99 i\xc5\xa1 Ilguvos dvaro, kuris kaip \xc5\xbemonos kraitis atiteko Mlynarskiui, kuris dvare da\xc5\xbenai lankydavosi ir kurdavo iki I pasaulinio karo prad\xc5\xbeios. Mlynarskis simpatizavo lietuviams, gabius muzikos studentus skatindavo materialiai. Finansi\xc5\xa1kai par\xc4\x97m\xc4\x97 Mikaloj\xc5\xb3 Konstantin\xc4\x85 \xc4\x8ciurlion\xc4\xaf, Stas\xc4\xaf \xc5\xa0imk\xc5\xb3 bei dukter\xc4\x97\xc4\x8di\xc4\x85 Beatri\xc4\x8d\xc4\x99 Grincevi\xc4\x8di\xc5\xabt\xc4\x99._NEWLINE_1897 m. persik\xc4\x97l\xc4\x97 gyventi \xc4\xaf Var\xc5\xa1uv\xc4\x85. 1900 m. tapo pirmuoju naujai \xc4\xafkurtos Var\xc5\xa1uvos filharmonijos dirigentu. 1904-1907 m. Var\xc5\xa1uvos muzikos instituto direktorius. 1916 m. i\xc5\xa1vyko \xc4\xaf Maskv\xc4\x85, kur dirbo did\xc5\xbeiojo teatro dirigentu. 1918 m. gr\xc4\xaf\xc5\xbeo \xc4\xaf Var\xc5\xa1uv\xc4\x85, kur toliau dirbo filharmonijoje. 1919 m. paskirtas Var\xc5\xa1uvos konservatorijos direktoriumi. Tais pa\xc4\x8diais metais tapo Var\xc5\xa1uvos operos meno direktoriumi, kuriuo i\xc5\xa1buvo iki 1929 met\xc5\xb3. _NEWLINE_1929-1931 m. gyveno JAV, Filadelfijos mieste, kur dirbo miesto orkestre ir operoje bei d\xc4\x97st\xc4\x97 Music of Curtis universitete. 1931 m. gr\xc4\xaf\xc5\xbeo \xc4\xaf Var\xc5\xa1uv\xc4\x85, 1932-1933 m. buvo Var\xc5\xa1uvos operos direktoriumi. 1934 m. i\xc5\xa1rinktas Lenkijos kompozitori\xc5\xb3 asociacijos prezidentu. Mir\xc4\x97 1935 m. baland\xc5\xbeio 5 d. Var\xc5\xa1uvoje. Dukra Aniela i\xc5\xa1tek\xc4\x97jo u\xc5\xbe \xc5\xbeymaus pianisto Arthur Rubinstein.'